Syriske flyktninger vil tilbake for å lete etter slektninger
Inne i et nakent murrom i den libanesiske småbyen Aarsâl sitter familien. «Abo Ali» (40), hans kone og deres fire barn flyktet til fots fra Homs i Syria. Nå vil han tilbake for å lete etter resten av familien. Han er blant de en million menneskene som har måttet flykte fra hjemmene sine i Syria de siste 13 månedene, ifølge FNs generalsekretær Ban Ki-moon. Over hundre mennesker skal ha blitt henrettet i landet de siste månedene, ifølge en rapport fra Human Rights Watch (HRW) som kom ut i forrige. Kampene mellom regjeringssoldatene og opprørsstyrkene har gått hardest for seg i byen Homs.Våpenhvilen i Syria trådte i kraft torsdag morgen. Lørdag stemte et enstemmig FNs sikkerhetsråd over en resolusjon som sikrer en internasjonal observatørstyrke i landet. De første fem eller seks FN-observatørene som skal til Syria for å overvåke overholdelsen av våpenhvileavtalen, vil trolig komme til landet søndag, opplyser en FN-talsmann til NTB. Talsmann for Syria-utsending Kofi Annan, Ahmad Fawzi, sier det foreløpige teamet vil bli ledet av en marokkansk oberst. Han sier at teamet vil bli supplert med flere personer i løpet av et par dager. Dermed kan det snart bli tryggere for «Abo Ali» og hans familie å returnere til hjembyen sin. Det er en liten lyspære i taket der han sitter. Fra den går det tynne ledninger inn i stikkontaktene. Det er ingen støpsler. På gulvet er det noen madrasser og tynne tepper. Murveggene er kalde. Huset er oppe i fjellene, et par kilometer fra den syriske grensen. På toppene ligger fortsatt snøen. Ved utgangsdøren står en TV. Der følger familien utviklingen i hjemlandet etter våpenhvilen. Mens VG besøkte dem gikk strømmen.På dag to av våpenhvilen i Syria ble det heller ikke i går rapportert om bombardement og krigføring, slik det har vært de siste ukene. Lørdag formiddag kom det også meldinger om at en person var drept og to såret da en bil eksploderte i utkanten av hovedstaden Damaskus. Ifølge en aktivist skjøt regjeringssoldater mot bilen før den eksploderte. Opplysningene er ikke bekreftet av uavhengige kilder. Regimet er praktisk talt allestedsværende, både de i uniform, men ikke minst de fryktede agentene som er kledd i sivil, melder AP. Familien som nå følger begivenhetene på fjernsynet, når de har elektrisitet, var selv midt oppe i dem. Først flyktet moren og barna for en måned siden. Et par uker senere kom faren. Han kaller seg «Abo Ali». Det er ikke hans virkelige navn. De tør ikke stå frem med navn og ansiktsbilde.- Vi er redde. Resten av familien vår er i Syria fortsatt. Vi har hørt historier om familiemedlemmer, til folk som har stått frem i medier, bli mishandlet og drept, sier han. Det spiller ingen rolle at det er en avis i Norge. Tusenvis av mil unna. De frykter at regimet er overalt. Etter måneder med bombardement og både skadede og drepte familiemedlemmer, tok moren sjansen på en rolig dag. - Det kom en mulighet til å dra. Da tok jeg barna og dro. Jeg visste ikke hvor vi skulle gå, men ble fortalt at hvis vi gikk i denne retningen, ville vi komme til Libanon. Barna var vettskremte. Jeg holdt dem i hendene. Bak oss hørte vi skyting, sier kvinnen. De gikk hele dagen. Uten å vite det hadde de krysset grensen til Libanon. Det ble de klar over da de møtte en mann, som ga dem skyss til landsbyen hvor de nå holder til. Dette er et grenseområde i et øde fjellandskap, som gjør at det ikke er grenseoverganger eller grensevakter over alt.Libanon har imidlertid sitt å stri med hva gjelder flyktningstrømmen. Grensekontrollen har dermed blitt økt. Da mannen flyktet for et par uker siden hevder han å ha havnet mellom den libanesiske og syriske hæren i grenseområdene. Han kom seg imidlertid over og ble gjenforent med familien. De fire barna er 9, 12, 13 og 14 år gamle. Niåringen rister kort på hodet på spørsmål om han har det bra. - Har du noen venner her?«Ali» har ingen tro på våpenhvilen. - Den grisen vil fortsette å slakte sitt folk, sier han med henvisning til president Bashar al-Assad. - Så lenge det ikke er uavhengige journalister inne i landet, som kan gi et virkelig bilde av situasjonen, tror jeg ikke det vil bli en skikkelig våpenhvile. - Hvis våpenhvilen holder, vil det komme millioner av mennesker ut i gatene. Folk tør ikke enda, for de er redd militæret vil skyte på dem. Fredag var det flere demonstrasjoner rundt om i landet. Ifølge Observatory, en britisk overvåkningsgruppe, var det snakk om titusenvis av mennesker. Regimet anklager terrorister og utenlandske krefter for å stå bak det 13 måneder lange opprøret. 40-åringen smiler oppgitt når VG spør ham hvem som kjemper mot regimet. - Dette er ikke sant. De som kjemper mot den syriske hæren er menn med ære, som har hoppet av fra hæren. Hvis vi hadde fått våpen fra utsiden hadde vi hatt noe annet enn kalasjnikov og andre håndvåpen, sier «Ali».FNs generalsekretær Ban Ki-moon sier han vil komme med forslag til observatørstyrkens oppdrag og mandat innen onsdag neste uke. - Dette kommer jeg til å diskutere med syriske myndigheter, og jeg kommer til å instruere DPKO (FNs avdeling for fredsbevarende operasjoner) til å ta de nødvendige skrittene, sier Ban. Norske generalmajor Robert Mood har vært sentral i prosessen med å få sendt obervatører til det borgerkrigsherjede landet. - Når FN nå sender et forparti til Syria betyr det at et samlet Sikkerhetsråd stiller seg bak Kofi Annans anstrengelser for å styrke våpenhvilen og skape fremdrift på det politiske sporet, sier Robert Mood i en kommentar til pressen. Mood befinner seg i Norge og etter planen blir han i landet også søndag. - Robert Mood er fremdeles involvert i den pågående prosessen med å sende en observatørstyrke til Syria. Han har fremdeles dialog med FN og andre parter i saken, sier pressetalsmann for Robert Mood, major Kim Gulbrandsen, til VG Nett.
(AARSL/LIBANON/VG NETT) Selv om det fortsatt faller bomber i Homs vil flyktningen «Abo Ali» tilbake for å lete etter overlevende slektninger.